FI Euroopan unionin virallinen lehti C 307/21

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 307/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PROSCIUTTO AMATRICIANO”

EY-N:o: IT-PGI-0005-0780-29.06.2009

SMM ( X ) SAN ( )

1. Nimi:

”Prosciutto Amatriciano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2 – Lihavalmisteet

3.2 Kuvaus 1 kohdassa nimetystä tuotteesta:

Markkinoille saatettaessa SMM-tuotteella Prosciutto Amatriciano on oltava seuraavat fysikaalis-kemialliset, aistinvaraiset ja laadulliset ominaisuudet: kosteusprosentti enintään 60; proteiinisisältö vähintään 25 prosenttia kuiva-ainepitoisuudesta; muodoltaan päärynä, jos sorkkaa ei oteta huomioon; etupuolella kamarasta ja rasvasta on poistettu suuri osa perinteisen viimeistelytavan mukaan pituussuunnassa kinkun puolivälin yläpuolelle asti; vähimmäispaino 8 kg vähimmäiskypsymisajan päättyessä; vähintään 12 kuukauden kypsytys ensimmäisestä suolauksesta.

3.3 Raaka-aineet (ainoastaan jalostetut tuotteet):

Prosciutto Amatriciano SMM:n valmistuksessa käytetään raaka-aineena yksinomaan tuoretta kinkkua, joka on peräisin Italian kantakirjaan merkityistä perinteisiin Large White Italiana- ja Landrace Italiana -rotuihin kuuluvista sioista tai samoihin rotuihin kuuluvien karjujen tai hybridikarjujen jälkeläisistä tai Italian kantakirjaan merkittyjen Duroc Italiana -rotuun kuuluvien karjujen jälkeläisistä taikka muihin rotuihin kuuluvien karjujen tai hybridikarjujen jälkeläisistä, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän teurassikojen tuotantoon liittyvien tavoitteiden kanssa. Sioilla, jotka teurastetaan 9–15 kuukauden ikäisinä, on oltava toimivaltaisen terveysviranomaisen antama todistus erinomaisesta terveydentilasta. Tuoreiden kinkkujen on oltava peräisin puoliruhoista, jotka on luokiteltu SEUROP-järjestelmän mukaisesti luokkiin E, U, R, O ja P. Lisäksi tuoreessa kinkussa täytyy olla valkoinen kamara ja luustosta osa suoliluuta (anchetta), reisiluu, sääriluu, polvinivel ja ylin kinnernivel. Painon on oltava 12,50–16,00 kg. Viimeistellyn tuoreen kinkun ulkopuolella olevan rasvan on oltava koosta riippuen paksuudeltaan 15–30 millimetriä kamara mukaan lukien.

3.4 Rehu (ainoastaan eläinperäiset tuotteet):

Hyväksytyllä rehulla, rehun määrällä ja ruokkimistavoilla pyritään kasvattamaan perinteisiä painavia sikoja lisäämällä rehuannoksia kohtuullisesti päivittäin.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

SMM-tuotteen Prosciutto Amatriciano tuotantovaiheet, joiden on tapahduttava mainitulla maantieteellisellä alueella, ovat raaka-aineen vastaanotto ja kamaran ja rasvan poisto; valinta ja jäähdytys; suolaus; suolanpoisto; siistiminen ja vetäyttäminen; pesu; kuivaus; esikypsytys ja voitelu; kypsytys ja merkintä.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

SMM-tuotteen Prosciutto Amatriciano etiketeissä tai pakkauksessa on oltava selkein ja luettavin kirjaimin SMM-tuotteille annettava yhteisön tunnus, tuotteen nimi, jota seuraa lyhenne IGP (= SMM), ja tuotteen tunnus. Nimitystä Prosciutto Amatriciano ei saa kääntää.

4. Maantieteellisen alueen tarkka rajaus:

Prosciutto Amatriciano SMM:n tuotantoalueeseen kuuluvat seuraavien Rietin maakuntaan kuuluvien kuntien alueet enintään 1 200 metrin korkeuteen asti: Amatrice, Accumoli, Antrodoco, Borgo Velino, Cantalice, Castel Sant’Angelo, Cittaducale, Cittareale, Configni, Contigliano, Colli sul Velino, Cottanello, Greccio, Labro, Leonessa, Micigliano, Morro Reatino, Petrella Salto, Poggio Bustone, Posta, Rieti ja Rivodutri.

5. Yhteys maantieteelliseen alueeseen:

5.1 Maantieteellisen alueen erityisyys:

Prosciutto Amatriciano SMM:n tuotantoalueella on erityisiä maantieteellisiä ja morfologisia ominaispiirteitä. Se on vuoristoalue, jossa on muutamia tasankoja. Prosciutto Amatriciano SMM:n tuotantoalueelle on ominaista ilmasto- ja maaperäolosuhteet, jotka soveltuvat erityisen hyvin tällaiseen elintarvikevalmistukseen. Valmistustekniikan, kypsymisajan ja -tavan lisäksi alueen ulottuminen lähes 1 200 metrin korkeuteen meren pinnasta, ankara ilmasto ylhäällä vuoristossa ja suhteellisen ankara ilmasto alempana vuoristossa ja laaksoissa, puhdas ja raikas ilma kaikkialla tuotantoalueella ja ennen kaikkea suhteellinen ilmankosteus, joka on yleensä enintään 70 prosenttia, vaikuttavat myönteisesti valmistuksen kaikissa vaiheissa ja erityisesti pitkän ja tarkkuutta vaativan kypsytyksen aikana. Nämä olosuhteet antavat valmiille tuotteelle poikkeuksellisen maun, joka on miellyttävän makea mutta voimakas.

5.2 Tuotteen erityisyys:

Prosciutto Amatriciano SMM on koostumukseltaan kimmoisa ja tiivis, ja leikatun palan pinta on siisti. Liha on väriltään punaista/vaaleanpunaista ja puhtaan valkoisen rasvan läikittämää, ja tuoksu on miellyttävän makea mutta voimakas, myös pistokokeissa. Maku on täyteläinen mutta ei suolainen. Tuoksu on miellyttävän makea, mutta voimakas. Ulkonäöltään Prosciutto Amatriciano SMM poikkeaa muista samantyyppisistä elintarvikkeista siten, että etupuolella kamara ja nahka on poistettu pitkittäissuunnassa erittäin korkealle kinkun puolivälin yläpuolelle asti. Tällä tavoin syntyy kinkku, jonka kosteuspitoisuus on paljon alhaisempi (enintään 60 prosenttia) ja proteiinipitoisuus paljon korkeampi (vähintään 25 prosenttia kuiva-ainepitoisuudesta).

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Prosciutto Amatriciano SMM:n erityislaatu johtuu perinteisestä tavasta poistaa tuoreesta kinkusta kamara ja nahka erityisen ylös. Näin on tapana tehdä koko tuotantoalueella raaka-aineen vastaanottovaiheessa. Menetelmässä, joka on syntynyt alueen tuottajien vuosisataisen kokemuksen seurauksena, rasva ja kamara poistetaan puoliympyrän muotoisella viillolla kinkun puolivälin yläpuolelle asti. Tällä tavoin kinkku saa päärynän muotonsa ja sen etupuolella kamara ja nahka on poistettu pituussuunnassa kinkun puolivälin yläpuolelle asti.

Tämän menetelmän tuottamien ulkonäkötekijöiden lisäksi menetelmä lisää pintaa, jonka suojana ei ole kamaraa ja rasvaa. Tämän ansiosta suola imeytyy suolausvaiheessa tasaisemmin ja kypsytysvaiheessa ilmakuivaus tehostuu. Näin saadaan aikaan valmis tuote, joka poikkeaa muista tuotteista, joihin kamaraa ja nahkaa jätetään enemmän, siten, että sen kosteuspitoisuus on alhaisempi ja proteiinisisältö korkeampi, mikä kertoo tuotteen laadusta. Nämä ominaisuuksien lisäksi tuotteella on hyvät tuoksuominaisuudet ja koostumus: koskettaessa se tuntuu kiinteältä ja sen tuoksu on voimakkaan kypsä.

Prosciutto Amatricianon arvostus näkyy maineessa, joka sille alkoi muodostua jo 1900-luvun alussa, jolloin tuote alettiin yhdistää Amatriceen. Amatricea voidaan pitää viitekohtana alueelle, joka myötäilee korkealla sijaitsevia Velinon ja Tronton laaksoja, joissa kinkun valmistuksella on pitkät perinteet. Tästä on todisteena ”Amatricen yhteisöä” koskeva teksti vuodelta 1932. Siinä Cesare De Begardinis kuvailee ”herkullisia kinkkuja”, joita ”Amatricen uutterat naiset” valmistavat.

Eritelmän julkaisuviite:

(Asetuksen (EY) N:o 510/2006 5 artiklan 7 kohta)

Hallitus on aloittanut asetuksen (EY) N:o 510/2006 5 artiklan 5 kohdassa tarkoitetun menettelyn julkaisemalla 9. maaliskuuta 2009Italian tasavallan virallisen lehden numerossa 56 ehdotuksen suojatun maantieteellisen nimityksen ”Prosciutto Amatriciano” hyväksymiseksi.

Eritelmän täydelliseen toisintoon voi tutustua:

— joko seuraamalla linkkiä http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.